Tiger en sy seun speel saam in toernooi | Netwerk24
Tiger Woods en sy seun, Charlie, op die Amerikaanse Ope-tennistoernooi in 2019. Foto: Getty Images
Tiger Woods en sy 11-jarige seun, Charlie, gaan saam meeding in volgende maand se PNC-kampioenskap by die Ritz-Carlton-gholfklub in Orlando, Amerika.
Dié byeenkoms, voorheen bekend as die Pa/Seun-uitdaging, nooi PGA- en LPGA-majorwenners uit om saam met 'n familielid as 'n span mee te ding.
The Telegraph berig Woods (44), 'n wenner van 15 major-titels, sal sy debuut op die toernooi maak.
Charlie het vroeër vanjaar agtereenvolgende junior toernooie in Florida met 'n gesamentlike agt houe gewen.
"Hy begin by die ding inkom," sê Woods, wat in 82 PGA-toernooie geseëvier het en op verskeie junior byeenkomste opgemerk is waar hy sy seun se sak dra.
"Hy begin verstaan hoe om te speel. Hy vra my die regte vrae. Dit is vet pret om saam met hom op die baan te wees. Dit herinner my so baie aan ek en my pa."
Die voormalige FedExCup-kampioen Justin Thomas en sy pa, Mike, sal ook vanjaar vir die eerste keer op die toernooi in aksie wees, terwyl die Duitse legende Bernhard Langer en sy seun Jason ook om die titel sal meeding.
Die toernooi word weens die Covid-19-pandemie sonder toeskouers beslis en word van 17 tot 20 Desember gespeel.